Foto’s: William en Kate wys hul prinsiePrins William en Kate Middleton, hertogin van Cambridge, buite die St. Mary-hospitaal in Paddington in Londen met hul nuwe baba (23 April 2018). Foto: Twitter via @RoyalFamily Net ure ná die geboorte van prins William en Kate Middleton, hertogin van Cambridge, se derde pienkvoet, het die koninklike egpaar die splinternuwe toevoeging tot hul gesin aan die wêreld gewys. Verslaggewers het Maandag ure lank in afwagting buite die St. Mary-hospitaal in Paddington in Londen saamgedrom waar Kate lewe geskenk het aan ŉ babaseun. Die Kensington-paleis het op sy Twitter-profiel aangekondig die babaseun weeg ongeveer 3,9 kg en is omstreeks 11:00 (Britse tyd) gebore. Die paleis het Maandagaand foto’s op Twitter gedeel van die trotse ouers wat die hospitaal met hul nuwe bondeltjie verlaat. Kate kon soos gewoonlik deur ŉ ring getrek word in ŉ stylvolle rooi rok en het breed geglimlag met die nuwe baba in haar arms. “Die koninklike hooghede het al die personeel by die hospitaal bedank vir die sorg en behandeling wat hulle ontvang het, asook lede van die publiek vir hul hartlike gelukwensinge,” het die paleis getwiet. Die naam van die seuntjie is nog nie bekendgemaak nie. Volgens berigte het verslaggewers William gevra of hy al die naam van die nuwe prins kan verklap waarop hy geantwoord het: “Julle sal binnekort te wete kom.” Prins William en Kate Middleton, hertogin van Cambridge, buite die St. Mary-hospitaal in Paddington in Londen met hul nuwe baba (23 April 2018). Foto: Twitter via @RoyalFamily Daar is Maandag in ooreenstemming met koninklike tradisie ŉ geraamde kennisgewing van die nuwe prins se geboorte op ŉ esel in die binnehof van die Buckingham-paleis geplaas en dié kennisgewing sal vir 24 uur besigtig kan word. Daar het reeds Maandag skares mense buite die paleis saamgedrom om foto’s van die kennisgewing te neem. Daarby is die Britse nasionale vlag ook seremonieel bo Buckingham-paleis gehys om die geboorte van die seuntjie aan te kondig. Kate en William het ook twee ouer kinders, prins George en prinses Charlotte. George is op 22 Julie 2013 in die St. Mary-hospitaal gebore en Charlotte het op 2 Mei 2015 in dieselfde hospitaal haar verskyning gemaak. William het Maandagmiddag vir prins George en prinses Charlotte na die hospitaal gebring om hul nuwe bababoetie te ontmoet, voor die kinders weer teruggeneem is na die paleis.